বগুড়া সংবাদ ডট কম (আদমদীঘি প্রতিনিধি সাগর খান) : বগুড়ার সান্তাহারের দমদমা গ্রামে অসামাজিক কার্যকলাপে জড়িত থাকার অভিযোগ তুলে গ্রাম্য শালিসে এক লাখ টাকা চাঁদা আদায় ও আরো দুই লাখ টাকা চাঁদা দাবীর অভিযোগে বুধবার গৃহবধূ’র বাবা আমিন হোসেন বাদী হয়ে আদমদীঘি থানায় মামলা দায়ের করেছেন। শালিসের নামে অবিচার করার ঘটনায় অভিযুক্ত মাতবররা ৩ পুলিশ কর্মকর্তার উপর দায় চাপিয়ে পার পাওয়ার চেষ্টা করলেও মামলার বাদী তাঁর এজাহারে পুলিশের ৩ কর্মকর্তার বিরুদ্ধে কোন অভিযোগ করেনি বলে জানা গেছে। মাতবররা নিজেদের পুরো দায় এড়াতে পুলিশকে বলির পাঁঠা বানিয়েছেন বলে ওই শালিসের বিপক্ষে থাকা গ্রামবাসীর অনেকে দাবী করেছেন। তারা দাবী করেছেন, রাত্রীকালিন কর্তব্য পালন করতে পুলিশের এ,এস,আই আবু সায়েম, আবু হাসান এবং তপন কুমার দমদমা গ্রাম অতিক্রম করছিলেন। এ সময় লোকজনের জটলা দেখে, এর কারন জানতে চায়। এ সময় দুই পরিবারের মধ্যে ঘটা বিরোধ নিস্পত্তির জন্য বৈঠক করার কথা জানানো হয়। ফলে তারা তাদের কর্তব্যে চলে যায়। ’নজরানা’ বা ’ঘুষ’ গ্রহনের কথা সঠিক নয়। এ ব্যাপারে ওই ৩ পুলিশ কর্মকর্তার সাথে যোগাযোগ করা হলে তারা ওই ধরনের ঘটনার সাথে কোন ভাবেই জড়িত নই বলে জানিয়েছেন।